LV Eiropas Savienības Oficiālais Vēstnesis C 77/21

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 77/08

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“PUZZONE DI MOENA”/“SPRETZ TZAORÌ”

EK Nr.: IT-PDO-0005-0950-08.02.2012

AĢIN ( ) ACVN ( X )

1. Nosaukums:

“Puzzone di Moena”/“Spretz Tzaorì”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.3. grupa. Siers

3.2. Produkta apraksts, uz kuru attiecas nosaukums (1):

Ar ACVN “Puzzone di Moena”/“Spretz Tzaorì” apzīmē sieru, ko ražo no piena, kuru iegūst no Bruna, Frisona, Pezzata Rossa, Grigio Alpina, Rendena un Pinzgau šķirnes vai to krustojumu govīm. Gatavojot šo sieru, var izmantot vienas vai vairāku minēto šķirņu govju pienu.

Siers pēc formas ir cilindrisks ritulis ar zemiem, nedaudz izliektiem vai taisniem sāniem un taisnām vai nedaudz izliektām pusēm; rituļa miza ir gluda vai mazliet raupja, krēmīga, okerdzeltenā, gaišbrūnā vai iesarkanā krāsā. Siera masa ir daļēji pasterizēta, pusmīksta, maiga, elastīga, baltā vai gaišdzeltenā krāsā, ar vidēji mazu, skraju acojumu. Ja sieru iegūst no piena, kuru slauc, kad govis uzturas alpīnajās ganībās, tad tā masa ir ar vidēju vai lielu acojumu, un tās dzeltenā krāsa ir košāka.

Garša ir izteikta, stipra, viegli un patīkami sāļa un/vai asa, pēcgaršā tikko samanāms rūgtenums. Aromāts un smarža ir intensīvi, uzmācīgi, ar vieglu amonjaka smaržas niansi.

Rituļa diametrs var būt no 34 līdz 42 cm, augstums – no 9 līdz 12 cm, bet svars – no 9 līdz 13 kg.

Sieru var ražot visu gadu.

Tauku saturam sausnā jābūt lielākam par 45 %. Mitruma saturs, ko mēra, kad sieram ir vismaz 90 dienu, var būt mainīgs – no 34 līdz 44 %. Minimālais nogatavināšanas ilgums ir 90 dienas. Pēc 150 nogatavināšanas dienām sieru var saukt par “nogatavinātu”.

3.3. Izejvielas (tikai pārstrādātiem produktiem):

Izmanto divu secīgu slaukumu govs pienu, kuram reizumis daļēji nosmeļ krējumu, kad tas ir nostādinājies virspusē. “Puzzone di Moena”/“Spretz Tzaorì” ražošanai ir izmantojams arī ganībās slaukts piens.

3.4. Dzīvnieku barība (tikai dzīvnieku izcelsmes produktiem):

Lai iegūtu ar ACVN “Puzzone di Moena”/“Spretz Tzaorì” apzīmētā produkta ražošanai piemērotu pienu, laktācijas perioda laikā vismaz 60 % govīm izēdināmās lopbarības (pastāvīgo pļavu siens un/vai pļauta vai tieši ganībās plūkta zāle) jābūt iegūtai 4. punktā noteiktajā ražošanas apgabalā.

Nav atļauts izmantot tādu govju pienu, kurām izēdināta skābbarība neatkarīgi no tās veida un/vai “maisījumi” (“misceloni”), un/vai “vienotās jeb Unifeed barības devas”.

Govju barības devu var papildināt ar vienkāršiem vai kompleksiem barības līdzekļiem tādā mērā, lai nodrošinātu tām līdzsvarotu ēdināšanu atkarībā no tā, cik piena govis dod.

Līdztekus produktiem, kas uzskaitīti spēkā esošajos normatīvajos aktos, barības līdzekļu sastāvā nedrīkst ietilpt šādi produkti:

— rapšu raušu milti, vīnogu sēklas, citrusaugļu sēklas,

— žāvēti dārzeņu un augļu rūpnieciskās pārstrādes blakusprodukti,

— cukura rūpniecības blakusprodukti,

— rūpniecībā lietojamās fermentatīvās apstrādes žāvēti blakusprodukti,

— žāvēti dārzeņi un augļi.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visam ražošanas procesam (dzīvnieku audzēšana, piena ražošana un pārstrāde, siera sālīšana, apstrāde un nogatavināšana) jānoris 4. punktā noteiktajā ražošanas apgabalā.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

Siera rituli identificē ar norādi “D.O.P. (ACVN) “Puzzone di Moena””, kuru uz siera rituļa sāniem vairākās vietās uzspiež ar marķēšanas veidnēm. Norādei jābūt lielākai par jebkuru citu uzrakstu uz produkta.

Marķējumā norāda sierotavas numuru vai atsauces kodu un produkcijas partiju.

Sieru var pārdot vai nu veselos rituļos, vai sadalītu gabalos; jebkurā gadījumā, piedāvājot tirdzniecībā veselus rituļus, uz visu veidu iepakojumiem jābūt norādei “D.O.P. “Puzzone di Moena/Spretz Tzaorì”” vai vienam no abiem nosaukuma sinonīmiem: ““Puzzone di Moena” DOP” jeb ““Spretz Tzaorì” DOP”, sierotavas numuram vai atsauces kodam, produkcijas partijai un, ja vajadzīgs, norādei par siera paveidu: “stagionato” (“nogatavināts”) un/vai “di malga” (“no ganībās slaukta piena”); pēdējo norāda tikai tad, ja piens iegūts vienīgi no govīm, kas uzturas alpīnajās ganībās.

4. Precīza ģeogrāfiskā apgabala definīcija:

“Puzzone di Moena”/“Spretz Tzaorì” ražošanas apgabalā ietilpst šādu pašvaldību administratīvā teritorija: Campitello di Fassa, Canal San Bovo, Canazei, Capriana, Carano, Castello Molina di Fiemme, Cavalese, Daiano, Fiera di Primiero, Imer, Mazzin, Mezzano, Moena, Panchià, Pozza di Fassa, Predazzo, Sagron Mis, Siror, Soraga, Tesero, Tonadico, Transacqua, Valfloriana, Varena, Vigo di Fassa un Ziano di Fiemme Trento [Trento] provincē; Anterivo un Trodena Bolcāno (Bolzano) provincē.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ģeogrāfiskā vide, kurā ar ACVN “Puzzone di Moena”/“Spretz Tzaorì” apzīmētais produkts ir cēlies un kurā to ražo, ir tipisks kalnu apvidus. Noteikto ģeogrāfisko apgabalu veido trīs dažādu apvidu teritorija: Fiemme ieleja, Fassa ieleja un Primiero — Vanoi.

Nokrišņu daudzums, laika apstākļu lielā atšķirība dažādajos gadalaikos, pļavu un ganību augstums virs jūras līmeņa (no 600 līdz 2 000 metriem, dažas ganības pat vēl augstāk) mijiedarbībā ar kaļķu un dolomītu augšņu un daļēji kramzemes (silīcija dioksīda) augšņu ķīmisko īpašību atšķirībām veicina neviendabīgas augu valsts attīstību jo īpaši pļavās un ganībās, kopumā radot specifiskus apstākļus, kas produktu “Puzzone di Moena”/“Spretz Tzaorì” saista ar noteikto apgabalu. Attiecībā uz apgabala augu sugām īpašu vērību pelna tā sauktās endēmiskās sugas, kuru lielai daļai ir sena izcelsme un kuru izplatības areāls patlaban ir visai ierobežots.

Šajā kalnu apvidū arī vidējie un mazie lauksaimniecības uzņēmumi, kā arī ģimenes uzņēmumi veic nozīmīgu darbu teritorijas aizsardzībā, uzturot pļavas un ganības un nodarbojoties ar sierniecību pēc tiem pašiem senajiem paņēmieniem, kuru vidū svarīga darbība ir “mazgāšana” (“lavaggio”), ko vietējie ražotāji turpina izmantot arī ar ACVN “Puzzone di Moena”/“Spretz Tzaorì” apzīmētā siera gatavošanā. Izmantojot šo tradicionālo paņēmienu tāpat kā senāk, katru siera rituli apvērš un mazgā remdenā, arī viegli sāļā ūdenī; turklāt, jo ilgāk siers nogatavināts, jo rituli mazgā retāk.

5.2. Produkta specifika:

Ar ACVN “Puzzone di Moena”/“Spretz Tzaorì” drīkst apzīmēt pusmīkstas, maigas masas galda sieru ar mazgātu mizu, kas atpazīstama pēc tipiskās intensīvās un uzmācīgās smaržas un aromāta, kurš nedaudz atgādina amonjaku. Līdztekus stiprajam aromātam “Puzzone di Moena”/“Spretz Tzaorì” piemīt arī patīkami sāļa un/vai asa garša ar vieglu rūgtenuma pēcgaršu. Turklāt uz “Puzzone di Moena”/“Spretz Tzaorì” siera mizas ir krēmīga gleme, kas, sieram pakāpeniski nogatavinoties, kļūst tumšāka un maina krāsu no okerdzeltenas līdz gaišbrūnai vai iesarkanai.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Ar ACVN “Puzzone di Moena”/“Spretz Tzaorì” apzīmētā siera īpašā garša un smarža saistīta ar tā gatavošanā izmantoto augstas kvalitātes svaigpienu. Šis piens, kam ir bagātīgāks mikroorganismu saturs nekā termiski apstrādātam pienam, ievērojami veicina “Puzzone di Moena”/“Spretz Tzaorì” garšas un smaržas intensitātes palielināšanos.

“Puzzone di Moena”/“Spretz Tzaorì” ražošanai izmantotā piena augstā kvalitāte ir atkarīga no augstās kvalitātes barības, ko govīm izēdina laktācijas periodā, kad skābbarības izmantošana ir aizliegta, un izšķiroša nozīme kvalitātes veidošanā ir tam, ka govis barojas ar noteiktajā apgabalā iegūtu sienu un/vai pļautu zāli vai plūc zāli tieši ganībās, kur sastopama liela lopbarības augu sugu bagātība.

Turklāt ievērību pelna arī apgabala siera ražotāju ieguldījums, kuri laika gaitā izkopuši īpašu amatprasmi “Puzzone di Moena”/“Spretz Tzaorì” ražošanas pārvaldībā, kas siera gatavošanas procesā ļauj tiem sekmīgi novērst nevēlamu fermentāciju, kura varētu nelabvēlīgi ietekmēt “Puzzone di Moena”/“Spretz Tzaorì” tipiskās smaržas un garšas īpašības.

Ar ACVN apzīmētā siera “Puzzone di Moena”/“Spretz Tzaorì” ražošanas metodei raksturīgs paņēmiens ir siera rituļu apstrāde, mazgājot tos remdenā, reizumis arī nedaudz sāļā ūdenī. Rituļus vietējie ražotāji pēc šā paņēmiena mazgā siera nogatavināšanas laikā, tādējādi darot iespējamu krēmīgas glemes veidošanos uz mizas, kas pakāpeniski iekrāso to no okerdzeltenas līdz gaišbrūnai vai iesarkanai krāsai. Siera rituļu nogatavināšanas laikā šī krēmīgā gleme veicina īpašu bioķīmisko norišu attīstību siera masā, kuras ir to ķīmisko savienojumu rašanās cēlonis, kuri nosaka “Puzzone di Moena”/“Spretz Tzaorì” tipiskās garšas un smaržas īpašības.

Iepriekšējos laikmetos “Puzzone di Moena”/“Spretz Tzaorì” sieru tā izteiktās smaržas un stiprās, pat asās un bieži vien sāļās garšas dēļ nabadzīgākie kalnaino apvidu lauku ļaudis bija sevišķi iecienījuši, jo šis siers pat nelielos daudzumos patīkami uzlaboja zemnieku ēdienu garšu, ko tie gatavoja no kukurūzas putraimiem vai kartupeļiem.

1984. gadā Starptautiskajā kalnu sieru festivālā, kas notika Grenoblē, “Puzzone di Moena”/“Spretz Tzaorì” sieram piešķīra bronzas medaļu.

Atsauce uz specifikācijas publikāciju:

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu procedūru, aizsargātā cilmes vietas nosaukuma “Puzzone di Moena” atzīšanas pieteikumu 2011. gada 21. novembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 271. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām.

(3) Sk. 2. atsauci.